Sigfred Pedersen

Sigfred (Henrik) Pedersen (født 10. marts 1903 i Harndrup på Fyn, død 2. december 1967 i Helsingør) var en dansk visedigter, litteraturanmelder, maler, skuespiller, restauratør og journalist. Han blev student fra Odense Katedralskole i 1923 og cand. polit. i 1931. Han var fra 1943 gift med visesangeren Else Sigfred Pedersen, født Bloch-Sørensen (1916 – 1969).

Sigfred Pedersens bogdebut var digtsamlingen Forårets viser og somrens vers fra 1927. Af hans store produktion af viser er Katinka, Katinka, luk vinduet op, Nu går våren gennem Nyhavn, Tørresnoren og Den gamle skæreslibers forårssang de mest kendte.

Han udstillede som maler på Kunstnernes Efterårsudstilling 1931-1933.

Som skuespiller medvirkede han bl.a. i filmen Der var engang en vicevært.

Som ung cand. polit. arbejdede Sigfred Pedersen nogle år i et forsikringsselskab, før han valgte det muntre liv i det indre København. Sigfred Pedersen var særligt tiltrukket af Nyhavn, hvor han fandt inspiration til sine digte og viser og underholdt på beværtninger. Sigfred Pedersen drev selv Wessels Kro i begyndelsen af 1940'erne.

Komponisten Niels Clemmensen har sat musik til mange af Sigfred Pedersens viser.

I forbindelse med Sigfred Pedersens 100 års fødselsdag d. 10 marts 2003 udgav Gyldendals pladeselskab Exlibris en hyldest-cd, "Nu går våren gennem Nyhavn", til Sigfred Pedersens minde. På cd'en medvirkede en lang række danske kunstnere med deres personlige bidrag. Blandt de medvirkende var Erik Grip, Janne Lærkedahl, Povl Dissing, Theis Jensen, Peter Abrahamsen, Henrik Strube, Dræsinebanden, Bente Kure m.fl. Cd'en har solgt over 10.000 eksemplarer.

I 2009 udsendte et hold af danske kunstnere en cd under titlen "Solskin og dagligt brød" på pladeselskabet Oskar. Samme hold, som bestod af Janne Lærkedahl, Bente Kure, Peter Abrahamsen, Leif Ernstsen og Torben Kjær, turnerede med Sigfred Pedersens tekster og dannede gruppen Sigfred Pedersen Cabareten.
Peter Abrahamsen præsenterede på denne cd nye melodier til tekster: "Den røde kjole", "Pinsefrokost i det grønne" og "Peddersen".

Selskabet for Dansk Memorabilitet navngav ved mødet i 2010 "Sigfred Pedersens Plads" nær Nyhavn efter digteren.

Sigfred Pedersen er begravet i Helsingør.

Litteraturpriser og legater 
 1945 Forfatterforbundets Legat
 1945 Sophus Michaëlis' Legat
 1946 Holger Drachmann-legatet
 1951 Emil Aarestrup Medaillen
 1951 Frøken Suhrs Forfatterlegat
 1952 1. præmie i Husmandshjemmets konkurrence om husmandssang,
 1965 Herman Bangs Mindelegat
 1966 Det anckerske Legat
 1967 Statens Kunstfond. Engangsydelse

Bibliografi 
 1927 Foraarets Viser og Somrens Vers
 1928 Og Livet kom
 1931 Blaa Mandag. Digte
 1932 Valmuen, roman
 1933 Nye og sørgelige Viser
 1935 En ny men ikke Spor sørgelig Vise om Kærlighed og Udsalgspriser eller hvorledes man besejrer sin Svigermor
 1936 Sørgmuntre Sange
 1936 Bramfri Viser : Atten nye og sørgelige Viser
 1937 Med Connie i Zoologisk Have
 1938 Slanter og Sølvtøj. 30 nye og sørgelige Viser
 1941 Digte
 1943 En helt ny ABC
 1946 Vignetter i Digt og Streg. Avisdigte 1945-46 med Anton Hansen
 1947 Gøg og Galgenfugl. Digte
 1948 Spillebog for Hus, Hjem og Kro
 1949 Viking
 1950 Blomsten langs min Vej: en ny, men ikke sørgelig Vise
 1950 Min søn Perikum, Ill. af Erik Werner
 1951 Drømmen om Vinland
 1952 Vinland det gode
 1953 Filigranhjertet. Digte
 1954 Katinka, Katinka og andre digte
 1956 Thyra Danebod
 1957 Forårs Fredrik
 1957 Solgudens ø
 1957 5 Digte
 1958 Lyrik i reklamen
 1962 Vinland det gode
 1962 Sigfreds raflebog : spilleregler og sandsynlighedsberegninger til utallige terningspil for hus, hjem og kro
 1963 Jeg gi’r dig min sang : Digte i udvalg
 1965 Henrys grønne ø med Tage la Cour, ill. af Mogens Zieler
 1969 Sigfred Pedersen i digt og hverdag

Litteratur 
 Hans Henrik Jacobsen, Bogen om Sigfred Pedersen, Lokalforlaget Næsby, 2003. .

Eksterne kilder og henvisninger 
 
 sigfredpedersen.dk
 Sigfred Pedersen på Dansk Forfatterleksikon

Digtere fra Danmark
Malere fra Danmark
Journalister fra Danmark
Økonomer fra Danmark
Restauratører fra Danmark
Dansksprogede forfattere fra Danmark
Studenter fra Odense Katedralskole